**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 27-НЫ** **ӨДӨР /ЛХАГВА ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
| ***1.*** | ***Хуралдааны товч тэмдэглэл:*** | 1-2 |
| ***2.*** | ***Хуралдааны дэлгэрэнгүй тэмдэглэл:*** | 3-7 |
|  | ***1.*** Монгол Улсын Ерөнхий сайдыг томилох тухай | 3-7 |

***Монгол Улсын Их Хурлын 2020 оны намрын ээлжит чуулганы***

***Төрийн байгуулалтын байнгын хорооны***

***2021 оны 01 дүгээр сарын 27-ны өдөр /Лхагва гараг/-ийн***

***хуралдааны товч тэмдэглэл***

Төрийн байгуулалтын байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 13 гишүүн хүрэлцэн ирж, 68.4 хувийн ирцтэйгээр хуралдаан 12 цаг 53 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: С.Амарсайхан.*

***Нэг.Монгол Улсын Ерөнхий сайдыг томилох тухай***

Хэлэлцэж буй асуудалтай холбогдуулан Монгол Улсын Ерөнхий сайдын албан үүргийг түр орлон гүйцэтгэгч У.Хүрэлсүх, нэр дэвшигч Улсын Их Хурлын гишүүн Л.Оюун-Эрдэнэ, Монгол Улсын Ерөнхийлөгчийн Тамгын газрын дарга Ө.Шижир нар оролцов.

          Хуралдаанд Улсын Их Хурлын Тамгын газрын Хууль, эрх зүйн газрын Зөвлөхүүдийн албаны зөвлөх Ц.Болормаа, Байнгын хорооны асуудал хариуцсан хэлтсийн Төрийн байгуулалтын байнгын хороо хариуцсан ахлах зөвлөх Б.Хатантуул, референт Э.Баттогтох нар байлцав.

Монгол Улсын Ерөнхий сайдыг томилох тухай Монгол Улсын Ерөнхийлөгчийн саналыг Ерөнхийлөгчийн Тамгын газрын дарга Ө.Шижир танилцуулав.

Монгол Улсын Ерөнхийлөгчийн санал болон нэр дэвшигчтэй холбогдуулан Улсын Их Хурлын гишүүн Ж.Сүхбаатарын тавьсан асуултад нэр дэвшигч Улсын Их Хурлын гишүүн Л.Оюун-Эрдэнэ хариулж, тайлбар хийв.

Улсын Их Хурлын гишүүн Б.Пүрэвдорж үг хэлэв.

**Л.Энх-Амгалан**: Улсын Их Хурлын гишүүн Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг дэмжье гэсэн санал хураалт явуулъя.

Зөвшөөрсөн: 13

Татгалзсан: 3

Бүгд: 16

81.2 хувийн саналаар дэмжигдлээ.

Байнгын хорооны дарга Л.Энх-Амгалан “Монгол Улсын Ерөнхий сайдыг томилох тухай” Улсын Их Хурлын тогтоолын төслийг танилцуулав.

Тогтоолын төсөлтэй холбогдуулан Улсын Их Хурлын гишүүн Н.Энхболд үг хэлэв.

Байнгын хорооноос гарах санал, дүгнэлтийг Улсын Их Хурлын гишүүн Л.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

*Хуралдаан 13 минут үргэлжилж, 19 гишүүнээс 18 гишүүн хүрэлцэн ирж, 94.7 хувийн ирцтэйгээр 13 цаг 06 минутад өндөрлөв.*

**Тэмдэглэлтэй танилцсан:**

ТӨРИЙН БАЙГУУЛАЛТЫН

БАЙНГЫН ХОРООНЫ

ДАРГА Л.ЭНХ-АМГАЛАН

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН

**МОНГОЛ УЛСЫН ИХ ХУРЛЫН**

**2020 ОНЫ НАМРЫН ЭЭЛЖИТ ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**2021 ОНЫ 01 ДҮГЭЭР САРЫН 27-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Л.Энх-Амгалан:** Байнгын хорооны эрхэм гишүүдийн энэ өдрийн амар амгаланг айлтгая. Ингээд Байнгын хорооны ирц бүрдсэн тул 2021 оны 1 дүгээр сарын 27-ны өдрийн хуралдаан нээснийг мэдэгдье.

19 гишүүнээс 13 гишүүн хүрэлцэж ирсэн байна.

Өнөөдрийн Байнгын хорооны хурлаар нэг асуудлыг хэлэлцэнэ.

Монгол Улсын Ерөнхий сайдыг томилох тухай

Хэлэлцэх асуудалтай холбогдуулан саналтай гишүүн байна уу? Алга байна.

Монгол Улсын Ерөнхий сайдаар томилох тухай саналыг Монгол Улсын Ерөнхийлөгчийн Тамгын газрын дарга Шижир танилцуулна.

**Ө.Шижир**: Байнгын хорооны дарга, эрхэм гишүүд ээ,

Улсын Их Хурлын 2020 оны ээлжит сонгуулийн дүнгээр байгуулагдсан Засгийн газар огцорсонтой холбоотойгоор Монгол Ардын Нам Лувсаннамсрайн Оюун-Эрдэнийг Монгол Улсын Ерөнхий сайдад нэр дэвшүүлэн, 2021 оны нэгдүгээр сарын 22-ны өдөр Монгол Улсын Ерөнхийлөгчид өргөн мэдүүлсэн.

Монгол Улсын Үндсэн хуулийн Гучин есдүгээр зүйлийн 2 дахь хэсэгт заасны дагуу Монгол Улсын Ерөнхийлөгч Лувсаннамсрайн Оюун-Эрдэнийг Монгол Улсын Ерөнхий сайдаар томилох саналыг Улсын Их Хуралд оруулж байна.

Лувсаннамсрайн Оюун-Эрдэнэ нь 1980 онд Улаанбаатар хотын Сүхбаатар дүүрэгт төрсөн, 41 настай. 1998 онд Хэнтий аймгийн Бэрх хотын ерөнхий боловсролын сургуулийг, 2001 онд Бэрс дээд сургуулийг, 2008 онд МУИС-ийн Хууль зүйн сургуулийг, 2015 онд Харвардын Их сургуулийг тус тус төгссөн. Сэтгүүлч, эрх зүйч мэргэжилтэй. Ам бүл 5, эхнэр хүүхдүүдийн хамт амьдардаг.

Оюун-Эрдэнэ нь 2001-2002 онд Хэнтий аймгийн Бэрх хотын захирагчийн албанд Тамгын газрын дарга, 2002-2008 онд “Дэлхийн Зөн Монгол” олон улсын байгууллагын орон нутгийн хөгжлийн багийн ахлагч, Бүс хариуцсан захирал, 2009 онд Баянзүрх дүүргийн Засаг даргын Тамгын газрын Нийгмийн хөгжлийн хэлтсийн дарга, 2009-2011 онд Монгол Ардын Намын Удирдах Зөвлөлийн намын байгуулалтын газрын дарга, 2011-2014 онд Нийгмийн Ардчилал Залуучуудын холбооны ерөнхийлөгч, 2011-2012 онд Монгол Ардын Намын нарийн бичгийн дарга, 2012 онд Монгол Ардын Намын Ерөнхий нарийн бичгийн даргын үүрэг гүйцэтгэгч, 2016 оноос Монгол Улсын Их Хурлын гишүүн, 2019 оноос Монгол Улсын сайд, Засгийн газрын Хэрэг эрхлэх газрын даргаар ажиллаж байна.

Лувсаннамсрайн Оюун-Эрдэнийг Монгол Улсын Ерөнхий сайдад томилох асуудлыг хэлэлцэн шийдвэрлэж өгөхийг та бүхнээс хүсье. Баярлалаа.

**Л.Энх-Амгалан**: Шижир даргад баярлалаа. Одоо Монгол Улсын Ерөнхийлөгчийн санал болон нэр дэвшигчээс асуулт асууж, үг хэлэх гишүүд байвал нэрсийг нь авъя.

Пүрэвдорж гишүүнээр тасаллаа. Сүхбаатар гишүүн.

**Ж.Сүхбаатар**: Би нэг л зүйлийг хэлэх гэсэн юм Монгол Улсын Ерөнхий сайдад нэр дэвшигчид хандаж. Монгол Улсын Үндсэн хуульд оруулсан нэмэлт, өөрчлөлт өнгөрсөн жилээс мөрдөгдөж эхэлсэн. Бид нар сүүлийн энэ 30 орчим жилийн хугацаанд хуулийн хариуцлагыг хэн хүлээх вэ гэдэг асуудал дээр их тодорхойгүй явж ирсэн. Бүгд бие бие уруугаа хариуцлага ярьдаг, нэхдэг.

Тэгэхээр Монгол Улсын Үндсэн хууль нь хуулийн биелэлтийг улс даяар хангаж, Улсын Их Хурлын өмнө хариуцах үүрэгтэй ганцхан албан тушаалтан Монгол Улсад байгаа тэр нь Ерөнхий сайд. Бид нар энэ үүднээс нь өнгөрсөн онд Үндсэн хуульд оруулсан нэмэлт, өөрчлөлтийн гол агуулга бол Ерөнхий сайд буюу гүйцэтгэх эрх мэдлийг бэхжүүлэх чиглэлд нэлээн эрх мэдэлжүүлсэн. Дүгнэлт бол тэгж гарсан. Эрх мэдэлжиж байж, хариуцлагаа хүлээх юм.

Тэгэхээр цаашдаа хариуцлагыг Улсын Их Хурал Ерөнхий сайдаас нэхнэ. Яагаад вэ гэхээр, Монгол Улсын Их Хурал төсөв томилгооны эрх мэдлээ өөрөө хязгаарласан.

Тэгэхээр бид нарын хувьд одоо энэ Улсын Их Хурлын гол агуулга бол хууль хэлбэрэлтгүй биелүүлэх явдлыг Ерөнхий сайдад тавих асуудал байгаа. Дээр нь Ерөнхий сайд маань хууль биелүүлэх хүрээндээ Үндсэн хуульд захирагдах ёстой. Хамгийн гол танд энэ ажиллах хугацаанд чинь тавигдах гол юм бол Монгол Улсын Үндсэн хуульд захирагдаж, нийцэж ажиллах тухай асуудал гарна. Үндсэн хуулийг одоо бол тогтвортой мөрдөхийг шаардах ёстой болно. Үндсэн хуулийн үзэл санаа амьдрах ёстой.

Одоо бид Улсын Их Хурал дахь олонх маань Үндсэн хуулийг амилуулах ажил ид явж байна. Энэ дээр таны тууштай хүсэл зориг яг ямар байна вэ? Энэ асуудлыг хуульч хүний хувьд илүү сонирхож байгаа юм. Монголд ганцхан юм хаан байгаа Монгол Улсын Үндсэн хууль. Энэ асуудлыг, Монголд дутаад байгаа юм бол олон сайхан санаачлагаас илүү Үндсэн хууль биелүүлэх асуудал дутаж байгаа юм. Энэ талаар таны байр суурь ямар байгаа бол гэж.

**Л.Энх-Амгалан:** Л.Оюун-Эрдэнэ сайд.

**Л.Оюун-Эрдэнэ**: Гишүүний асуултад хариулъя. Монгол Улсын Үндсэн хуулийг бүх иргэд, бүх төрийн байгууллагууд дагаж мөрдөх үүрэгтэй. Үүний хүрээнд Засгийн газар ажиллах үүрэгтэй. Энэ үүргээ биелүүлнэ. Хууль тогтоох, шүүх, гүйцэтгэх засаглал бие биендээ хяналт тэнцвэртэй байх ёстой. Хараат бус шүүхтэй. Мөн парламент хууль тогтоох, Засгийн газарт чиглэл өгөх ёстой. Засгийн газар түүнийг гүйцэтгэх ёстой. Энэ хяналт тэнцвэрийг барьж ажиллана. Хуулийн засаглалтай байх ёстой. Хуульд хувь хүн биш, хууль засагладаг ийм засаг төртэй байх ёстой. Ийм итгэл үнэмшилтэй ажиллана.Баярлалаа.

**Л.Энх-Амгалан**: Пүрэвдорж гишүүн.

**Б.Пүрэвдорж**: Шинээр томилогдох гэж байгаа Оюун-Эрдэнэ гишүүний хувьд яг энэ танхимын тэргүүн хийнэ гэхэд урьд талын Ерөнхий сайд шиг, Хүрэлсүх шигээ намын дарга болоод дээрээс нь том том эрх мэдлүүд байхгүй. Дээрээс нь туршлагын хувьд нэлээн дутуу ийм нөхцөлд ажиллана.

Тэгэхээр энэ дээрээ бас тодорхой хэмжээгээр, сүүлийн үеийн байдлаар харахад яах вэ энэ гаднаас сонгогдсон сайд нарыг тухайн үед ерөнхийдөө би тэгж хараад байгаа юм.

Ер нь сайд нарыг чөлөөлөх эсэхийг би мэднэ, тийм учраас Их Хурлын гишүүд дээр очоод янз янзын асуудал байвал тийм сонирхлын зөрчилд орохгүйгээр асуудалд хариулаад яв гэдэг ийм үүргийг Хүрэлсүх Ерөнхий сайд өгсөн юм шиг байгаа.

Гэтэл сүүлийн үед нөгөө хэдэн сайд нар нь ерөөсөө энэ Их Хурлын танхим уруу орж ирэхээсээ зугтдаг. Асуудлыг энд ирж шийдэхээс халирдаг ийм л болчхоод байгаа юм.

Тийм учраас энэ давхар дээлтэй, өөрөөр хэлбэл энэ ачааны хүндийг үүрэх сайд нарыг энэ Их Хурлаас томилогдож байгаа сайд нарыг илүү туршлагатай тэр сайд нарыг томилоод явбал илүү амжилт гаргана гэж би харж байгаа юм.

Тэгэхээр нэг зүйл нь өөрөөр хэлбэл зарим сайд нар, хуучин давхар дээлтэй сайд нар бид нар одоо энэ танхимаараа огцорч байна гээд бүгдээрээ гараад явсан.

Тэгэхээр нэгэнт л энэ сайд нар өөрсдөө огцорч байгаа юм чинь дараагийн олон олон сонгогдсон гишүүд байна. Дээрээс нь төрийн ажлын туршлагатай олон хүмүүс байна. Эд нараасаа сонгоод явбал ялангуяа тэр Их Хурлын гишүүн биш сайд нарынхаа өмнөөс асуудлыг нь Их Хурлын үйл ажиллагаатайгаа холбоод явах ийм боломжийг гаргаж өгнө гэж би харж байгаа юм.

Тийм учраас дургүй ламд дарж байж сахил хүртээнэ гэдэг шиг тэр өөрсдөө огцорно гээд явчихсан тэр сайд нарыгаа дахин томилохгүйгээр энэ Их Хурлын гишүүдээсээ сайд нарыгаа илүү туршлагатай хүмүүсээ сонгоод явбал танд намын эрх мэдэл байхгүй.

Тийм учраас Засгийн газраа илүү тогтвортой ажиллуулахын тулд илүү нөлөө бүхий, илүү чадвартай хүмүүсээ ажиллуул аа гэж хэлэх байна. Баярлалаа.

**Л.Энх-Амгалан:** Пүрэвдорж гишүүн үг хэллээ. Гишүүд асуулт асууж, үг хэлж дууслаа. Одоо санал хураалт хийнэ.

Лувсаннамсрай овогтой Оюун-Эрдэнийг Монгол Улсын Ерөнхий сайдаар томилуулах тухай саналыг дэмжье гэсэн саналын томьёоллоор санал хураалт явуулъя. Санал хураалт.

16 гишүүн оролцож, 13 гишүүн зөвшөөрч, 81.2 хувийн саналаар энэ санал дэмжигдэж байна.

Энэ санал дэмжигдсэн учраас тогтоолын төслийг уншиж танилцуулъя.

Хүрэлсүх гишүүний микрофоны тоног төхөөрөмж нь ажиллаагүй юм байна. Тийм учраас түрүүний санал дээр дэмжсэн санал өгсөн тухай протоколд үлдээх ийм санал гаргаж байна.

Улсын Их Хурлын гишүүн Хүрэлсүхийг дэмжсэнд тооцлоо.

Санал дэмжигдсэн учраас Монгол Улсын Их Хурлын тогтоолыг уншиж танилцуулъя.

Монгол Улсын 32 дахь Ерөнхий сайдыг томилох тухай

Монгол Улсын Үндсэн хуулийн Хорин тавдугаар зүйлийн 1 дэх хэсгийн 6 дахь заалт, 39 дүгээр зүйлийн 2 дахь хэсэг, Монгол Улсын Засгийн газрын тухай хуулийн 21 дүгээр зүйлийн 4 дэх хэсэг, Монгол Улсын Их Хурлын чуулганы хуралдааны дэгийн тухай хуулийн 28 дугаар зүйлийн 28.3 дахь хэсэг, санал хураалтын дүнг үндэслэн Монгол Улсын Их Хурлаас ТОГТООХ НЬ:

1.Монгол Улсын Ерөнхий сайдаар Лувсаннамсрайн Оюун-Эрдэнийг томилсугай.

2.Энэ тогтоолыг баталсан өдрөөс эхлэн дагаж мөрдсүгэй гэсэн ийм тогтоол байна.

Санал, дүгнэлтийг би уншина.

Нямаагийн Энхболд гишүүн.

**Н.Энхболд**: Энэ чинь урьд нь бид нар ийм тэд дэх гэж тоо тавьж гаргаж байсан билүү? Амар юм болов уу гэж биш л дээ. Энэ чинь түүхэнд хүртэл янз бүрийн маргаантай асуудлууд байдаг шүү дээ. Тэддүгээр сайдыг тэгж тоолно, ингэж тоолно гээд.

Тэгэхээр одоо бид нар энэ тоо тавихыг би нэг их, Ерөнхий сайдыг томилох тухай гэж оруулсан зөв гэж бодож байна. Тийм, тийм асуудал гардаг юм.

**Л.Энх-Амгалан**: Нямаагийн Энхболд гишүүний саналыг найруулгын саналаар авъя. Тэгээд гүйцэж боловсруулаад Их Хуралд энэ тогтоолоо оруулъя.

Ингээд Монгол Улсын Ерөнхий сайдаар Байнгын хорооны гишүдийн дэмжлэг авч томилогдож байгаа Оюун-Эрдэнэ сайддаа ажлын өндөр амжилт хүсэн ерөөе /Алга ташив/.

Ингээд өнөөдрийн үдээс өмнөх Байнгын хороо түр завсарлаж байна.

**Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Д.ЦЭНДСҮРЭН